Lillehammer-saken

Lillehammer-saken var drapet på Ahmed Bouchikhi (1943–1973) på Lillehammer 21. juli 1973. Drapet ble utført av agenter fra israelske etterretningsorganisasjonen Mossad som del av Operasjon Guds vrede. Bouchiki var en marokkansk kelner bosatt i Norge. Mossad trodde at Bouchiki egentlig var Ali Hassan Salameh, en av lederne av Svart september som hadde vært involvert i München-massakren året før. Regjeringens undersøkelses-utvalg omtalte i 2000 likvideringen som et terror-drap. Drapet ble i 2007 regnet som det til da mest alvorlige attentatet i norsk historie.NRK.no: Avverget terror i Oslo – «Drapet på marokkaneren Achmed Bouchiki på Lillehammer i 1973, som ble gjennomført av den israelske etterretningstjenesten Mossad, som del av Operasjon Guds vrede, er regnet som det mest alvorlige attentatet i Norge.»

 Drapet 

Achmed Bouchiki, som arbeidet som servitør ved Skogli Badesanatorium, ble skutt og drept mens han var på vei hjem fra kino sammen med sin gravide norske kone. På Furubakken bussholdeplass ble han skutt på kloss hold, truffet av 13 22-kaliber pistolskudd av to gjerningsmenn omkring klokken 22.40. De hadde kommet ut av en lys eller hvit bil som ble kjørt av en tredje person. Politiet ble varslet klokken 22.50. 

 Arrestasjon og rettssak 
To av Mossad-agentene ble arrestert neste dag, mens de brukte en fluktbil de tidligere hadde brukt, for å komme til lufthavnen. Etter deres arrestasjon ble deler av agentnettverket arrestert, og avslørende dokumenter og adresser til et nettverk av «trygge hus» ble funnet. Dagbladet avslørte få dager senere at den israelske ambassaden var involvert noe som førte til at Korvald-regjeringen utviste attache Yigal Eyal. Det var første gang et europeisk land utviste en israelsk diplomat.

Av de muligens 15 Mossad-agentene som deltok (Michael Harari, Dan Ærbel, Ethel Marianne Gladnikoff, Abraham Gehmer alias Leslie Orbaum, Sylvia Rafael alias Patricia Lesley Roxburgh; Victor Zipstein alias Zwi Steinberg, Michael Dorf, Gustav Pistauer, Jean-Luc Sevenier, Jonathan Isaac Englesberg alias Jonathan Ingleby, «Tamara» alias «Tamar» alias «Marie», Rolf Baehr, Gerard Lafond, Raoul Cousin, Nora Heffner), ble seks pågrepet av norske myndigheter og fem dømt av Eidsivating lagmannsrett den 1. februar 1974; fire for delaktighet til drap. Zwi Steinberg ble frifunnet for drap, men dømt for andre forhold, og Dorf ble frifunnet for alle forhold. Mike Harari, som var leder for aksjonen, klarte å flykte og er ikke blitt utlevert til Norge fra Israel.

Det er ikke klarlagt hvem som skjøt Bouchikhi, men det er på det rene at ingen av de domfelte var med på selve drapshandlingen eller var til stede på åstedet.

De fire som ble domfelt for drap anket til Høyesterett; alle fire over straffutmålingen; alle unntatt Ærbel også over lovanvendelsen. Påtalemyndigheten anket ikke, selv om straffene lå under aktors påstander og også under lovens minimumsstraffer.Se Schjødt: Mange liv side 183. Lagmannsretten fant at de tiltaltes medvirkning til drapet kunne sies å ha vært av ringe betydning i forhold til hovedmennene. Straffeloven  får da anvendelse, slik at retten har adgang til å gå under den vanlige minimumsstraff for forsettlig drap.

Høyesterett forkastet ankene, men forlenget heller ikke straffene, noe Schjødt skriver han var bekymret for. I kjennelsen uttales det: «De har handlet etter ordre og med oppgaver etter sine forutsetninger. Men det må på den annen side også gjøres aldeles klart at den norske stat ikke kan akseptere at slik virksomhet drives på norsk territorium. Ut fra dette syn må etter mitt skjønn lagmannsrettens straffutmålingsnivå anses som lempelig. Noen grunn til å senke det kan jeg ikke se.»Rt. 1974 s. 382. Kjennelsen hos rettspraksis.no.

 De domfelte 
 Ethel Marianne Gladnikoff 
 Medvirkning til uaktsomt drap og ulovlig innsamling av opplysninger til fordel for fremmed stat, til en straff av fengsel i to år og seks måneder. Gladnikoff var ikke tilstede da drapet ble utført. Hun medvirket å samle inn opplysninger og forhindre at Bouchikhi unnslapp.
 Sylvia Rafael alias Patricia Lesley Roxburgh 
 Medvirkning til forsettlig drap, ulovlig innsamling av opplysninger til fordel for fremmed stat og dokumentforfalskning, til en straff av fengsel i fem år og seks måneder.
 Abraham Gehmer alias Leslie Orbaum 
 Medvirkning til forsettlig drap, ulovlig innsamling av opplysninger til fordel for fremmed stat og dokumentforfalskning, til en straff av fengsel i fem år og seks måneder.
 Dan Ærbel
 Medvirkning til forsettlig drap og ulovlig innsamling av opplysninger til fordel for fremmed stat, til en straff av fengsel i fem år. 
 Zwi Steinberg (Zvika)
 Frifunnet for drap, men domfelt for ulovlig innsamling av opplysninger til fordel for fremmed stat, til en straff av fengsel i ett år.

 Løslatelse og benådning 
Dorf ble løslatt i og med frifinnelsen i lagmannsretten og forlot landet umiddelbart. Steinberg og Gladnikoff ble prøveløslatt etter å ha sonet halve straffen. Ærbel ble tilstått permisjon 4. februar 1975 og umiddelbart ført ut av landet av sikkerhetsmessige grunner og ble benådet 7. februar 1975. Gehmer og Rafael ble ført ut av landet av sikkerhetsmessige grunner 21. mai 1975 og ble benådet 23. mai 1975.

 Ny etterforskning 
I 1989/90 innkom ny informasjon som knyttet Mossads Mike Harari til drapet, og saken ble gjenopptatt. Harari ble i 1998 siktet og besluttet pågrepet. Siktelsen ble henlagt i 1999 på grunn av bevisets stilling. Israel avviste en begjæring om utlevering. I år 2000 fant et regjeringsoppnevnt undersøkelsesutvalg at det kunne legges til grunn at Mike Josef Harari var navnet på den som hadde ledet gruppen. I 1973 hadde navnet på lederen vært kjent som «Yosuf Harrar» for etterforskningsledelsen, ledelsen i Justisdepartementet og Utenriksdepartementet, og for Overvåkningssjefen «Mike Harari»..

 Israelernes forklaring 
I tillegg til å likvidere Salameh, var bakgrunnen for Mossads aksjon i Norge ifølge Dan Ærbel at de hadde kjennskap til planer om en terroraksjon i Skandinavia, mot flyselskapet El Al eller en israelsk ambassade. Oppdraget var å forhindre at de ble satt ut i livet.

De israelske agentene hevdet at de holdt algireren Karim Benamane under oppsikt og fulgte etter da han reiste til Lillehammer. Han var angivelig tilknyttet Svart september, og hadde ankommet landet 14. juli 1973. 18. til 20. juli var han i Lillehammer, og 21. juli returnerte han til Geneve. Benamane traff Bouchiki i svømmehallen i Lillehammer og møttes igjen dagen etter på en uterestaurant i Lillehammer mens flere agenter satt ved bordene rundt. Agentene så at Benamane ga Bouchiki noen papirer, det var trolig på dette tidspunktet agentene konkluderte med at Bouchiki planla terroraksjoner mot israelske mål i Norge eller Norden. 

 Ansvar og erstatning 
Israelske myndigheter har aldri offisielt erkjent at Israel sto bak drapet på Lillehammer i 1973. De israelske regjeringers politikk har vært å ikke kommentere forhold knyttet til landets hemmelige tjeneste. 

Norske myndigheter ble i begynnelsen av 1994 gjort oppmerksom på at enken etter Bouchikhi ikke hadde mottatt noen form for erstatning fra Norge eller noe annet land. Dette førte til norsk diplomatisk kontakt med Israel om spørsmålet. Arbeidet førte til at datteren og enken etter Bouchikhi fikk erstatning fra Israel i januar 1996. I tillegg fikk Bouchikhis sønn fra et tidligere ekteskap en erstatning på  dollar.The New York Times: World News Briefs;Israelis to Compensate Family of Slain Waiter Published: January 28, 1996

De etterlatte søkte også om, og fikk, billighetserstatning fra norske myndigheter. Enken fikk  kroner og datteren  kroner i 1996. Ved utmålingen av erstatningene ble det blant annet lagt vekt på at medias fokusering på saken hadde medført en belastning for de etterlatte.Innst.S.nr.128 (1995-1996) Innstilling fra justiskomiteen om billighetserstatninger av statskassen; klagesakene 33 og 34

I april 2014 skrev Dagsavisen at den tidligere Mossad-sjefen Mike Harari i et intervju i den israelske avisen Yedioth Aharonoth bekreftet at Israel sto bak drapet.Dagsavisen: Mossad innrømmer drapet på Bouchiki 

Den da 85 år gamle Dan Ærbel fortalte under et intervju med NRK i 2023 at han og flere andre, inkludert Rafael, visste at de drepte feil mann, og at de hadde protestert ovenfor ledelsen fordi de mente feil mann ble utpekt.

 Etterspill 

Det har versert spekulasjoner om at den norske E-tjenesten var involvert i aksjonen. Den israelske gruppen som utførte attentatet hadde tolv hemmelige telefonnummer tilhørende nordmenn, det var imidlertid ikke bevist at noen av de hadde bistått israelerne.Tveit 2015, s. 632 Den offentlige utredningen (NOU 2000:6) og Lundkommisjonen fant ingen bevis for dette. Ifølge den israelske journalisten og forfatteren Yossi Melman hadde Mossads gruppe kontaktet en lokal hjelper.Tveit 2015, s. 709

I september 2004 publiserte Annæus Schjødt, som forsvarte Steinberg og Dorf for lagmannsretten og Rafael og Gehmer for Høyesterett, boken Mange liv, hvor han hevder at en av de arresterte israelske agentene, Dan Ærbel, lekket informasjon om Israels masseødeleggelsesvåpenprogram til norske myndigheter. Myndighetene valgte imidlertid å tie med denne informasjonen. Først i oktober 1986 ble det offentlig kjent at Israel hadde slike våpen, da atomteknikeren Mordechai Vanunu avslørte dette.

Artisten Ole Paus publiserte den satiriske sangen «Balladen om Sylvia Rafael og Herr Annæus Schjødt» på albumet Paus-posten i 1977.

Per Øyvind Heradstveit ga i 1974 ut boken De medskyldige. Israelsk etterretning og mordet på Lillehammer. Heradstveit fremholdt at drapet vakt stor oppsikt og saken ga god innsikt i hvordan den israelske etterretningen arbeidet. Lillehammer-drapet førte til at Israels operasjon ble rullet opp, og etter intenst internasjonalt press så statsminister Golda Meir seg nødt til å avslutte likvideringene. Programmet ble reaktivert under statsminister Menachem Begin i 1979, da Salameh ble likvidert i Beirut.

Referanser

Litteratur


 Karl Emil Haglund (1983). Israel – elsket og hatet. Gyldendal Oslo


 Odd Karsten Tveit (2015). De skyldige : Israel og Palestina - krigen, menneskene, spillet, Kagge forlag, 2015 ISBN 9788248916871

 Eksterne lenker 



Kategori:Terroraksjoner i Norge
Kategori:Konflikter i 1973
Kategori:Israel og Norge
Kategori:Mossad
Kategori:Lillehammers historie
Kategori:1973 i Norge
Kategori:Rettssaker i Norge